Bali lokasi pandu uji teksi terbang
Oleh KOSMO!

2 September 2021, 7:00 pm
JAKARTA – Sebuah ‘teksi terbang’ dari jenis kenderaan udara autonomi model EHang 216 akan dipandu uji di Bali Oktober ini bagi menjadikannya satu lagi daya tarikan di pulau pelancongan itu, lapor laman berita Detik.com semalam.
Teksi terbang itu buat masa ini berada di bilik pameran Prestige Image Motorcars di Jakarta Utara selepas diperkenalkan secara rasmi dalam acara Pameran Motor Antarabangsa Indonesia Hibrid 2021 pada April lepas.
“Mengikut perancangan, EHang 216 akan dipandu uji di Bali pada Oktober ini. Buat masa ini, kami masih menguruskan prosedur kelulusan permit terbang dan lain-lain,” kata Presiden Pengarah Prestige Image Motorcars, Rudi Salim.
Tambah Rudi, faktor utama aktiviti pandu uji teksi terbang itu ingin dilakukan di Bali adalah kerana kedudukan pulau tersebut sebagai pusat pelancongan berkelas dunia yang mampu memberikan impak lebih besar.
“Menurut perancangan, kami ingin meningkatkan aktiviti pelancongan di Bali dengan produk ini dan impaknya mungkin bukan sekadar di peringkat negara, malahan antarabangsa,” jelasnya.
EHang 216 mampu membawa muatan maksimum 220 kilogram dengan kelajuan 130 kilometer (km) sejam.

Dron tersebut menggunakan 100 peratus kuasa elektrik bagi mengurangkan pencemaran alam sekitar yang disebabkan oleh pelepasan asap.
Ia juga dapat menempuh jarak perjalanan sejauh 25 km dengan muatan maksimum dalam masa 21 minit serta boleh terbang setinggi 3,000 meter.
EHang 216 dilaporkan sesuai untuk digunakan sebagai pengangkutan moden untuk penduduk di bandar. – Agensi


PDRM buka 115 kertas siasatan kes Parcel Scam
Oleh MUHD AFIQ AL-HAFIZ MAT YUSOF

2 September 2021, 6:40 pm
KUALA LUMPUR – Sebanyak 115 kertas siasatan berhubung kes penipuan Parcel Scam membabitkan kerugian berjumlah RM1,641,359.96 bagi tempoh Januari hingga 31 Ogos tahun ini telah dibuka.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, sindiket ini menyasarkan golongan wanita yang bekerjaya dan ‘kesunyian’ sebagai mangsa mereka.
“Kita juga telah menerima tiga laporan polis berhubung kes penipuan Parcel Scam ini. Dalam ketiga-tiga kes, mangsa telah berkenalan dengan seorang individu melalui media sosial.
“Ketiga-tiga mangsa juga merupakan ibu tunggal yang mana kenalan ‘alam maya’ telah memaklumkan ada menghantar bungkusan dari luar negara,” katanya dalam satu kenyataan di sini hari ini.
Mahidisham Ishak memberitahu, mangsa kemudiannya diminta untuk membayar sejumlah wang bagi tujuan kos penghantaran bungkusan tersebut.
“Namun, sebaik pembayaran dibuat, bungkusan yang dijanjikan tidak diterima.

“Ketiga-tiga kes ini melibatkan kerugian berjumlah RM 31,500 dan akan disiasat di bawah Seksyen 420 Kanun Keseksaan kerana menipu,” jelasnya.
Pihaknya juga menasihatkan orang ramai supaya sentiasa berwaspada dengan kenalan melalui media sosial dan jangan mudah terpedaya dengan tawaran bungkusan dan melakukan transaksi tanpa usul periksa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM diminta bentang strategi endemik bersesuaian
Oleh NOR IDAYU BOSRO

2 September 2021, 6:53 pm
PUTRAJAYA – Kementerian Kesihatan (KKM) diminta untuk membentangkan strategi baharu pandemik dan endemik Covid-19 yang bersesuaian selain daripada pematuhan prosedur operasi standard (SOP) semata-mata.
Perdana Menteri, Datuk Seri Ismail Sabri Yaakob berkata, beliau menyambut baik saranan mengenai usaha melakukan perubahan kepada tingkah laku di mana satu norma baharu diperkenalkan untuk masyarakat hidup secara sihat dan selamat walaupun virus masih ada dalam komuniti.
“Rakyat dan seluruh Keluarga Malaysia perlu bersedia untuk hidup bersama Covid-19 sebagai endemik selepas Oktober apabila suntikan vaksin dijangka selesai sepenuhnya.
“Keluarga Malaysia perlu sedar, akhirnya kita terpaksa hidup bersama Covid-19 seperti yang berlaku di seluruh dunia,” katanya dalam satu kenyataan di sini hari ini.
Menteri Kesihatan, Khairy Jamaluddin semalam berkata, kerajaan akan mengumumkan SOP yang lebih bersifat menyeluruh, jangka masa panjang selain memudahkan rakyat faham mengenai Covid-19 yang akan memasuki fasa endemik. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kakitangan JKM Kuala Krai maut kemalangan
Oleh ROHANA MOHD. NAWI

2 September 2021, 7:13 pm
MACHANG – Seorang kakitangan Jabatan Kebajikan Masyarakat (JKM) maut selepas kereta yang dipandunya bertembung dengan sebuah lori di Kilometer 38, Jalan Kota Bharu – Kuala Krai berhampiran sebuah kedai perabot di sini hari ini.
Dalam kejadian pada pukul 2 petang itu, mangsa, Che Khairul Azwan Che Ab. Rahman, 34, meninggal dunia di lokasi kejadian selepas mengalami kecederaan parah pada beberapa bahagian anggota badan.
Ketua Polis Daerah Machang, Deputi Suprintendan Ganti Jimmy berkata, siasatan awal mendapati, mangsa yang bertugas di JKM Kuala Krai sedang dalam perjalanan dari Kota Bharu ke Kuala Krai dengan memandu sebuah kereta jenis Proton Satria Neo.
Menurutnya, apabila tiba di lokasi kejadian, sebuah lori perabot dari arah bertentangan dipercayai telah berhenti di tengah jalan dan cuba membelok ke kanan jalan untuk masuk ke simpang sebuah kedai perabot.
“Bagaimanapun, sebuah lagi lori yang datang dari arah sama dengan lori perabot itu telah merempuh bahagian belakang kenderaan berat tersebut.
“Insiden itu menyebabkan lori perabot itu terbabas masuk ke laluan bertentangan sebelum bertembung dengan kereta yang dipandu mangsa,” katanya ketika dihubungi Kosmo! hari ini.

Menurut Ganti, mangsa disahkan meninggal dunia di lokasi kejadian manakala dua pemandu lori berusia 27 dan 53 tahun mengalami kecederaan telah dihantar ke Hospital Machang untuk menerima rawatan.
Katanya, mayat mangsa dihantar ke hospital sama untuk dibedah siasat dan kes disiasat mengikut Seksyen 42 (1) Akta Pengangkutan Jalan 1987. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Dua maut lori muatan baja terbabas dalam gaung
Oleh ABDUL RASHID ABDUL RAHMAN

2 September 2021, 7:18 pm
BENTONG – Dua lelaki maut selepas lori muatan baja yang dinaiki mereka terbabas ke dalam gaung sedalam 10 meter di Kilometer 43.5 Lebuh Raya Kuala Lumpur-Karak di sini hari ini.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 3 petang itu berlaku ketika mangsa, Nazli Misnon, 56, yang memandu lori bersama rakannya, Anwar Tushali Arimi Mualimin, 25, dalam perjalanan dari Sabak Bernam, Selangor ke Raub.
“Apabila sampai di tempat kejadian dipercayai pemandu lori hilang kawalan semasa melalui satu selekoh ke kanan jalan lalu terbabas di sebelah kiri jalan dan masuk ke dalam gaung.
“Akibat kemalangan tersebut kedua-dua mangsa iaitu pemandu lori pertama dan kedua mengalami kecederaan di bahagian kepala dan meninggal dunia di tempat kejadian,” katanya di sini hari ini.
Menurut Kamarulzaman mayat kedua-dua mangsa dibawa ke Hospital Bentong untuk bedah siasat dan siasatan giat dilakukan mengikut Seksyen 41 (1) Akta Pengangkutan Jalan 1987.
Katanya, berdasarkan siasatan awal mendapati lokasi kejadian adalah berselekoh dan semasa kejadian permukaan jalan kering serta cuaca baik tiada hujan.

“Hasil siasatan awal mendapati kemalangan ini berpunca daripada kecuaian pemandu lori kerana gagal mengawal kenderaannya sehingga terbabas,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada kematian akibat gangguan bekalan elektrik di HSI – JKNJ
Oleh KHAIRUL MOHD. ALI

2 September 2021, 6:45 pm
JOHOR BAHRU – Jabatan Kesihatan Negeri Johor (JKNJ) menafikan dakwaan seorang pengguna media sosial yang mengatakan terdapat ramai pesakit di Hospital Sultan Ismail (HSI) di sini terkorban akibat terputus bekalan oksigen.
Pengguna akaun sosial Facebook bernama ‘Nama Saya Ana’ itu mendakwa kejadian itu berlaku ekoran ketiadaan bekalan elektrik bermula pukul 11 malam, semalam.
Pengarahnya, Datuk Dr. Aman Rabu berkata, gangguan bekalan elektrik berlaku pada pukul 11.10 malam namun bekalan kuasa essential masih beroperasi sepenuhnya.
Menurut beliau, hal itu ekoran penggunaan bekalan elektrik daripada generator.
“Tindakan awal pemeriksaan telah dijalankan syarikat konsesi yang mendapati Air Circuit Breaker dalam keadaan trip. Punca gangguan telah dikenalpasti dan kerja pembaikan telah dijalankan.
“Kerja penyambungan semula bekalan diteruskan sehingga pukul 9 pagi (hari ini) manakala pada pukul 9.30 pagi, bekalan elektrik kuasa normal telah dipulihkan semula,” katanya dalam satu kenyataan di sini hari ini.

Terdahulu, tular dakwaan pengguna akaun ‘Nama Saya Ana’ yang mengatakan terdapat ramai pesakit maut akibat terputus bekalan oksigen ekoran masalah gangguan bekalan elektrik di hospital berkenaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pulau Pinang rancang keluarkan vaksin Covid-19
Oleh MOHD SYALMIZI HAMID

2 September 2021, 6:23 pm
GEORGE TOWN – Kerajaan Negeri Pulau Pinang merancang membina kilang untuk mengeluarkan vaksin Covid-19 sendiri pada masa depan menerusi projek pembangunan Taman Perubatan Bio Bersepadu (Intergrated Biomedical Park).
Pengerusi Jawatankuasa Kesihatan, Pertanian, Industri Asas Tani dan Pembangunan Luar Bandar negeri, Dr. Norlela Ariffin berkata, projek yang dirancang bersama Pihak Berkuasa Pelaksanaan Koridor Utara (NCIA) itu akan dibangunkan di atas tanah seluas kira-kira 404 hektar di daerah Seberang Perai Utara.
“Secara prinsipnya, pemilik tanah di lokasi yang dicadangkan itu sudah bersetuju dalam usaha sama dengan kerajaan negeri berhubung projek tersebut.
“Kita mempunyai kepakaran dalam kalangan graduan Universiti Sains Malaysia (USM) yang boleh digunakan dalam projek ini dan usaha ini juga sebagai persediaan kepada kemungkinan rakyat perlu mendapatkan dos ketiga Covid-19 pada masa depan,” katanya pada sidang Dewan Undangan Negeri (DUN) di sini hari ini.
Sementara itu, Norlela (PKR-Penanti) berkata, Pulau Pinang akan menerima tambahan lebih sejuta dos vaksin Covid-19 daripada Kerajaan Pusat untuk bekalan sepanjang bulan ini dengan lebih 360,000 dos dijangka tiba esok.
“Daripada jumlah itu, lebih 767,000 dos vaksin yang diterima adalah jenis Pfizer, Sinovac (200,000), Astra Zeneca (40,000) dan Cansino (15,000).

“Tambahan vaksin itu dapat menampung baki kira-kira 160,000 penduduk Pulau Pinang yang masih belum menerima vaksin Covid-19 sehingga kini selain melengkapkan pemberian dua dos vaksin dalam kalangan penduduk,” katanya lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerja pembaikan paip RM2.5 juta siap ikut jadual
Oleh TENGKU DANISH BAHRI TENGKU YUSOFF

2 September 2021, 6:19 pm
KUALA TERENGGANU – Krisis air yang sedang melanda daerah ini dan Kuala Nerus melibatkan 150,000 penduduk dijamin boleh diselesaikan mengikut jadual asal iaitu 12 September depan.
Menteri Alam Sekitar dan Air, Datuk Seri Tuan Ibrahim Tuan Man berkata, kerja-kerja pembaikan yang menelan kos keseluruhan RM2.5 juta sedang berjalan lancar.
“Kerosakan akan diganti dengan paip baharu yang ditempah khas dari Australia dan Itali melibatkan kos.
“Paip tersebut lebih fleksibel dan tahan lama berbanding sebelum ini,” katanya ketika ditemui selepas meninjau lokasi kerosakan jajaran paip Syarikat Air Terenggganu Sdn. Bhd. (Satu) di Sungai Terengganu di sini hari ini.
Tuan Ibrahim berkata, pengoperasian Loji Rawatan Air (LRA) Bukit Berapit yang berkapasiti 60 juta liter padu (MLD) juga akan mempercepatkan selewat-lewatnya 14 September depan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki kempunan khidmat seks, rugi RM13,300
Oleh MOHD SYALMIZI HAMID

2 September 2021, 6:16 pm
SEBERANG PERAI – Seorang pekerja swasta di Butterworth di sini kerugian wang sebanyak RM13,300 selepas dipercayai menjadi mangsa penipuan sindiket yang menawarkan perkhidmatan seks secara online semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa lelaki berusia 30-an itu dikatakan terjerat dalam penipuan tersebut selepas berkenalan dengan seorang wanita melalui aplikasi sosial, Line.
Menurutnya, mangsa yang berhasrat mendapatkan perkhidmatan seks yang ditawarkan oleh wanita itu kemudiannya telah dihubungi oleh individu lain sebagai ejen melalui aplikasi WeChat.
“Mangsa telah diminta membuat pembayaran melalui tambah nilai kredit virtual, Razer Gold di kedai serbaneka dan dijanjikan untuk mendapat khidmat seks di sebuah kondominium di Raja Uda, Butterworth.
“Lelaki itu turut telah membuat pembelian Razer Gold secara berperingkat sehingga mencecah RM13,300 dan menyerahkan nombor pin tambah nilai kepada suspek melalui WeChat,” katanya kepada pemberita hari ini.
Noorzainy berkata, mangsa bagaimanapun menyedari dia ditipu selepas suspek gagal dihubungi sejurus dia membuat pembayaran tersebut dan tampil membuat laporan polis semalam.

Menurutnya, kes itu disiasat di bawah Seksyen 420 Kanun Keseksaan kerana menipu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sultan Selangor dukacita guru, jurunikah enggan ambil vaksin
Oleh MOHD YUNUS YAKKUB

2 September 2021, 6:29 pm
SHAH ALAM – Sultan Selangor, Sultan Sharafuddin Idris Shah menzahirkan rasa dukacita apabila 112 individu termasuk guru Kelas al-Quran dan Fardhu Ain (KAFA) di negeri ini enggan menerima suntikan vaksin.
Sultan Sharafuddin bertitah, tindakan mereka bukan sahaja akan membahayakan diri mereka sendiri malah orang ramai termasuk boleh memudaratkan para pelajar.
Titah baginda, berdasarkan laporan terperinci diterima daripada Pengarah Jabatan Agama Islam Selangor (JAIS) difahamkan seramai 326 orang guru KAFA belum mendapat suntikan vaksin Covid-19 manakala 95 orang guru KAFA enggan menerima suntikan vaksin berkenaan.
Bagi pegawai masjid pula didapati seramai 59 orang belum menerima vaksinasi dengan 11 orang lagi enggan berbuat demikian selain sembilan orang jurunikah pula masih belum divaksin dan enam dikenalpasti enggan menerima vaksin.
“Golongan itu sepatutnya mengetahui bahawa suntikan vaksin dapat mengelakkan seseorang yang dijangkiti dengan virus Covid-19 daripada menerima kesan yang lebih buruk dan dapat mengelakkan kematian.
“Malah, Beta difahamkan sejumlah besar kematian akibat Covid-19 di Selangor ini adalah di kalangan mereka yang tidak divaksin. Beta ingin mengingatkan kepada guru-guru KAFA, pegawai-pegawai masjid dan jurunikah mereka yang masih berdegil dan enggan menerima vaksin berdepan kemungkinan tidak dibenarkan untuk meneruskan tugas,” titahnya dalam kenyataan dikeluarkan Istana Alam Shah hari ini.

Justeru, Sultan Sharafuddin berharap pihak Jabatan Kesihatan Selangor dapat menyegerakan proses vaksinasi Covid-19 terhadap guru-guru KAFA, pegawai-pegawai masjid dan jurunikah di negeri ini.
Sultan Sharafuddin turut menegaskan baginda difahamkan terdapat 268 orang guru sekolah rendah kebangsaan dan 182 orang guru sekolah menengah kebangsaan di Selangor enggan divaksin.
“Sukacita, Beta mengingatkan bahawa pakar-pakar perubatan telah mengesahkan yang vaksin ini adalah satu-satunya cara untuk mengatasi penularan wabak Covid-19 buat masa ini.
“Kerajaan juga sedang berusaha untuk mewujudkan imuniti kelompok bagi mengurangkan risiko jangkitan yang lebih teruk di masa hadapan,” titahnya.
Baginda turut mengingatkan Selangor telah mengeluarkan fatwa bahawa pengambilan vaksin Covid-19 adalah diharuskan.
“Justeru itu, rakyat Beta tidak perlu khuatir atau ragu-ragu untuk mendapatkan suntikan vaksin. Isu-isu berkaitan pengambilan vaksin Covid-19 ini telah banyak kali disebut di dalam khutbah-khutbah Jumaat dan juga menerusi kenyataan-kenyataan akhbar yang Beta keluarkan.
“Beta menyeru kepada seluruh rakyat di negeri ini supaya mendapatkan suntikan vaksin daripada Pusat Pemberian Vaksin (PPV) yang telah disediakan oleh pihak Kementerian Kesihatan untuk kebaikan diri sendiri dan juga masyarakat sekelilling,” titahnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penghantar panik, van dikelilingi anjing liar
Oleh AHMAD SHAHERMAN SHAMSURI

2 September 2021, 6:29 pm
PETALING JAYA – Seorang penghantar barang (delivery) berdepan detik cemas apabila van yang dipandunya dikelilingi beberapa ekor anjing liar.
Menerusi klip video yang dikongsi di laman Facebook, situasi itu berlaku ketika lelaki berkenaan tiba di pekarangan sebuah rumah pelanggannya untuk menghantar barang.
Berdasarkan klip video berdurasi 13 saat itu kelihatan beberapa ekor anjing berada di sekeliling kenderaannya serta dalam pekarangan rumah pelanggan.
Difahamkan, antara jenis anjing yang terdapat dalam klip video tersebut adalah jenis ‘german shepherd’ iaitu anjing bersaiz besar yang digunakan oleh pasukan keselamatan negara.
Situasi itu menyebabkan dia tidak dapat keluar daripada kenderaannya untuk menghantar barang pelanggan.
“Macam mana nak keluaq ni, tudia besaqnya, tu ada lagi,” kata lelaki dalam dialek utara menerusi klip video berdurasi 13 saat.

Bagaimanapun, tidak dinyatakan dengan tepat lokasi dan tarikh klip video itu dirakam.
Susulan perkongsian itu, rata-rata netizen simpati dengan penghantar tersebut dan mereka berdoa agar penghantar itu tidak diapa-apakan oleh haiwan terbabit.
“Anjing ‘german shepherd’ ni, anjing K9 besar tu, aku boleh menggigil masa terserempak dengan anjing ini walaupun dia dalam sangkar kat trak polis. Kalau depan-depan memang aku tak akan turunlah,” Nordiana Zainuddin.
Turut meninggalkan komen adalah seorang lagi pengguna dikenali sebagai Seorang Insan Lemah.
“Pihak berkuasa sila ambil tindakan, tunggu orang mati baru nak ambil tindakan kah?,” soalnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peralatan judi, CD, DVD cetak rompak bernilai RM640,690 dilupus
Oleh NOR AZIHAN MD. GHAZALI

2 September 2021, 6:37 pm
KUALA LUMPUR – Polis melupuskan pelbagai peralatan perjudian online termasuk cakera padat (CD) dan cakera padat video (VCD) cetak rompak bernilai
RM640,690 yang dirampas dalam serbuan sepanjang 2017 hingga pertengahan Jun lalu.
Ketua Polis Daerah Sentul, Asisten Komisioner Beh Eng Lai berkata, sebanyak 133 kertas siasatan membabitkan kes perjudian dibuka sepanjang tempoh berkenaan.
“Jumlah rampasan dalam serbuan sepanjang tempoh itu adalah sebanyak 886 set membabitkan pelbagai peralatan perjudian (komputer).
“Kertas siasatan kes perjudian itu disiasat mengikut Seksyen 4B(a) Akta Rumah Judi Terbuka 1953, Seksyen 4A(a), Seksyen 9(1) dan Sekyen 6(1) akta sama,” ujarnya ketika meninjau kerja-kerja melupuskan barang kes di stor barang kes Ibu Pejabat Polis Daerah (IPD) Sentul, dekat sini hari ini.
Menurut beliau, satu kertas siasatan turut dibuka mengikut Seksyen 6(1)(a) Akta Penapisan Filem 2002 yang dilaporkan pada 2017.
“Dalam kes itu, sebanyak 23 mesin ‘burner’ dan 85,838 VCD serta cakera padat digital (DVD) cetak rompak dirampas.

“Kesemua peralatan yang dirampas dalam serbuan perjudian dan VCD serta DVD cetak rompak sepanjang tempoh itu dianggarkan berjumlah RM640,690,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengacara televisyen dikecam minta tetamu tunjuk cara perkosa wanita
Oleh KOSMO!

2 September 2021, 6:21 pm
YAMOUSSOUKRO, IVORY COAST – Seorang pengacara sebuah stesen penyiaran swasta di Ivory Coast digantung tugas selama 30 hari selepas meminta tetamu rancangannya yang merupakan seorang pesalah kes rogol menunjukkan cara-cara merogol wanita menggunakan patung sebagai ganti, lapor stesen penyiaran CNN semalam.
Yves de Mbella yang merupakan seorang pengacara popular bersama  stesen televisyen Nouvelle Chaine Ivoirienne menjemput seorang lelaki yang disabitkan jenayah rogol dalam sebuah rancangan kendaliannya.
Dalam segmen  tersebut, de Mbella meminta tetamu itu menunjukkan cara-cara dia merogol wanita menggunakan sebuah patung.
Tidak cukup dengan itu, de Mbella turut membantu lelaki terbabit untuk membetulkan kedudukan patung tersebut dan bertanya soalan bagaimana dia memilih mangsanya, sama ada wanita kurus atau gempal.
Dia turut bertanya sama ada mangsa-mangsa perogol itu ‘menikmati’ kejadian rogol tersebut.
Tindakan de Mbella menimbulkan kemarahan dalam kalangan pengguna media sosial di seluruh Ivory Coast serta rantau Afrika Barat dan Tengah.

Sebuah suruhanjaya komunikasi bebas di Ivory Coast berkata, de Mbella digantung tugas kerana didapati menggunakan bahasa yang tidak sopan, membiarkan aktiviti rogol berlaku dan mencalarkan maruah wanita.
“Saya meminta maaf seikhlasnya kerana mengejutkan orang ramai ketika cuba untuk meningkatkan kesedaran (mengenai jenayah rogol). Saya telah membuat kesilapan.
“Saya meminta maaf atas semua yang saya telah saya perkatakan atau lakukan ketika program tersebut yang menyinggung perasaan ramai.
“Saya memohon maaf kepada semua mangsa rogol,” katanya dalam satu permohonan maaf.
Sementara itu, stesen televisyen Nouvelle Chaine Ivoirienne turut memohon maaf atas insiden tersebut dan telah membatalkan episod akhir program berkenaan yang dijadualkan diterbitkan pada esok. – Agensi


Berani orang conteng ‘King’
Oleh MOHD RASDAN AHMAD

2 September 2021, 6:23 pm
PETALING JAYA – Satu gambar sebuah Perodua Myvi berwarna hijau dengan kesan contengan kini tular di media sosial sejak semalam.
Satu perkongsian di laman Facebook Mekanika hari ini menyaksikan kereta yang diberi nama jolokan ‘king’ itu telah diconteng menggunakan pen marker.
Kejadian yang tidak dipastikan lokasinya itu didakwa dilakukan oleh orang yang tidak bertanggungjawab mungkin kerana tidak berpuas hati kepada pemiliknya.
Rata-rata orang ramai geli hati dengan satu kesan contengan yang tertulis “Gewe kawe, bini ore” (kekasih aku, bini orang).
“Aku tak pasti apa sebab kereta ini diconteng, tapi perkataan itu (gewe kawe, bini ore) buatkan hari ni aku ceria walaupun i-Citra tak masuk lagi,” jelas Pakandak78.
“Berani budak-budak Honda conteng kereta King ni, tahu tak king boleh dibawa di mana-mana tidak kira masa,” jelas Jo Rahman. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ugut bakar kedai, lelaki didenda RM3,000
Oleh NUZULSHAM SHAMSUDDIN

2 September 2021, 6:19 pm
PETALING JAYA – Padah mengugut sseorang pemilik restoran untuk mendapatkan wang perlindungan, seorang lelaki didenda RM3,000 oleh Mahkamah Majistret di sini hari ini.
Majistret Nurshahira Abdul Salim menjatuhkan hukuman denda itu terhadap K.Theepan Raj, 23, selepas bekas pekerja kilang itu mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh untuk menjalani hukuman penjara selama empat bulan, sekiranya gagal membayar denda dan tertuduh membayar denda berkenaan.
Terdahulu sebelum hukuman denda itu dijatuhkan, Majistret Nurshahira ada bertanya tujuan tertuduh berbuat demikian, namun tertudij menjawab hanya untuk sekadar suka-suka.
“Saya main-main sahaja, minta wang perlindungan daripada dia (mangsa),” kata tertuduh.
Mengikut pertuduhan, anak kedua daripada lima beradik itu didapati menakutkan secara jenayah melalui aplikasi WhatsApp kepada R.Venod Rao, 32, dengan mengugut akan membakar kedai penama.

Kesalahan dilakukan di sebuah restoran di Jalan Yong Shook Lin, Bandar Baru Petaling Jaya di sini pukul 2.24 petang pada 27 Julai lalu yang didakwa mengikut Seksyen 507 Kanun Keseksaan yang membawa hukuman penjara selama dua tahun, atau denda atau kedua-duanya.
Semasa prosiding, peguam, Datin Raj Preet Kaur yang mewakili tertuduh, merayu agar anak guamnya diberi hukuman ringan atas alasan kesal dan insaf dengan perbuatan yang dilakukan.
“Akibat kes ini, dia diberhentikan kerja malah tahanan reman selama beberapa hari, memberi pengajaran kepadanya supaya tidak mengulangi kesilapan sama di masa depan,” katanya.
Bagaimanapun, Timbalan Pendakwa Raya, Sharifah Zafirah Syed Mustapa mencadangkan kepada mahkamah agar tertuduh dikenakan hukuman setimpal sebagai pengajaran
Mengikut fakta kes, pada hari kejadian, ketika pengadu berada di restoran, dia menerima mesej WhatsApp daripada tertuduh yang menyatakan mahu membakar kedai sekiranya tidak memberi wang RM500.
Pengadu yang takut dengan ugutan tersebut kemudian bertindak membuat laporan polis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Individu tidak lengkap vaksin tidak dibenar berkelah di PD
Oleh ZAKKINA WATI AHMAD TARMIZI

2 September 2021, 6:35 pm
PORT DICKSON – Aktiviti perkelahan dan perkhemahan termasuk di pantai-pantai perangingan yang ada di daerah ini adalah tidak dibenarkan buat individu yang tidak lengkap divaksinasi.
Perkara tersebut merupakan antara perkara yang digariskan dalam prosedur operasi standard (SOP), Pelan Pemulihan Negara (PPN) Fasa Dua yang dikeluarkan oleh Majlis Perbandaran Port Dickson (MPPD).
Ia susulan kelonggaran dan kemudahan yang diberikan kepada penerima vaksin yang telah lengkap dua dos.
Yang Dipertua MPPD, Zamri Mohd. Esa berkata, semua aktiviti berkumpulan juga adalah tidak dibenarkan kecuali kumpulan kecil dalam kalangan ahli keluarga yang sama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut petir, hujan lebat landa tujuh negeri malam ini
Oleh SITI AMINAH MOHD YUSOF

2 September 2021, 6:08 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat di tujuh negeri sehingga pukul 8 malam, hari ini.
MetMalaysia dalam satu kenyataan menerusi laman Facebook berkata, kawasan yang dijangka mengalami ribut petir serta hujan lebat ialah Manjung, Kinta, Perak Tengah, Kampar, Bagan Datuk dan Batang Padang di Perak.
“Ribut petir dan hujan lebat turut diramal berlaku di Tumpat, Pasir Mas, Kota Bharu, Tanah Merah, Bachok, Machang, Pasir Puteh dan Kuala Krai di Kelantan selain di Cameron Highlands, Pahang.
“Ribut petir dan hujan lebat turut dijangka melanda Besut, Setiu, Kuala Nerus dan Hulu Terengganu di Terengganu,” kata kenyataan tersebut sebentar tadi.
Menurutnya, ribut petir dan hujan lebat turut dijangka berlaku di Sipitang, Kuala Penyu, Beaufort, Tambunan, Papar, Kota Belud dan Kudat di Sabah selain Kanowit, Kapit, Bintulu serta Limbang di Sarawak pada malam ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Inisiatif bantuan kediaman diumum Isnin ini
Oleh SUBKHI SUDARJI

2 September 2021, 5:22 pm
PUTRAJAYA – Kerajaan akan menyediakan bantuan kediaman kepada golongan yang terkesan akibat penularan pandemik Covid-19 pada kadar sewaan paling minimum untuk tempoh sekurang-kurangnya dua tahun.
Menteri Perumahan dan Kerajaan Tempatan, Datuk Seri Reezal Merican Naina Merican berkata, maklumat lanjut inisiatif bantuan kediaman berkenaan akan diumumkan Isnin ini.
Beliau berkata, pandemik Covid-19 yang melanda negara sejak tahun lepas memberi impak besar kepada sudut ekonomi rakyat sehingga ada yang hilang pekerjaan dan tidak mampu menampung perbelanjaan harian serta membayar sewa kediaman masing-masing.
“Mereka ini semua adalah dari golongan penjaja, peniaga kecil dan penghuni Projek Perumahan Rakyat (PPR).
“Bukan sahaja kehilangan kerja malah ada antaranya kehilangan kediaman apabila tidak mampu bayar sewa,” katanya pada sidang akhbar sulungnya di Kementerian Perumahan dan Kerajaan Tempatan (KPKT) di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Reka troli khas untuk anak murid cacat penglihatan
Oleh SITI AMINAH MOHD YUSOF

2 September 2021, 5:48 pm
PETALING JAYA – Tindakan kreatif seorang guru mencipta troli khas bagi membantu anak murid Orang Kurang Upaya (OKU) cacat penglihatan supaya dapat berlari menyentuh hati pengguna media sosial, hari ini.
Beliau menerusi akaun TikTok bernama Cikgu Azam berkongsi tiga klip video yang antaranya memaparkan proses pembikinan troli berkenaan yang diperbuat daripada batang paip polivinil klorida (PVC) serta turut dilengkapi roda.
“Sebiji (serupa) macam troli pasar raya. Tapi Alisya waktu ini gembira sangat sebab kali pertama lari tanpa perlu pegang bahu cikgu atau menggunakan tali.
“Ini projek inovasi saya. Khas membantu murid cacat penglihatan dalam aktiviti larian mereka. Berjaya menghabiskan lima kilometer tahun lalu,” tulisnya dalam kapsyen video tersebut.
Cikgu Azam atau nama lengkapnya Wan Muadzam tidak menyangka video-video tersebut mendapat lebih 500,000 tontonan setelah perkongsiannya diklasifikasikan sebagai For Your Page (FYP) di platform tersebut.
“Baru tahu apa FYP itu apa. Mahu ‘jammed’ jari membalas komen. Saya secara rasmi suka komuniti TikTok yang sangat-sangat positif orangnya,” ujarnya hari ini.

Guru yang mengajar Program Pendidikan Khas Integrasi (PPKI) Sekolah Kebangsaan Klang itu turut berkongsi video beliau melatih sekumpulan murid OKU bermain bola.
Rata-rata pengguna media sosial itu meluahkan perasaan terharu menyaksikan kegigihan guru dalam mencurahkan khidmat bakti untuk mendidik anak-anak istimewa.
“Hebat cikgu bagi anak-anak istimewa berlari walaupun OKU penglihatan. Inovasi yang buat orang gembira,” kata Mohd Nor Faiz Zaman
“Insya-Allah jika diberikan rezeki sebagai guru pendidikan khas saya akan buat yang terbaik seperti cikgu,” ujar Amar Aminuddin.
“Sama seperti anak saya yang buta kedua belah mata. Semoga cikgu mendapat rahmat Allah dan diberikan kesihatan yang baik dan terus dapat mengajar anak-anak istimewa,” doa Puttra 133.
“Mengalir air mata saya. Terima kasih cikgu kerana menjadi pemimbing yang terlalu ikhlas,” kata Siti Rohaya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warta keluar Hutan Simpan Kuala Langat Utara tidak dipersetujui
Oleh MOHD. HUSNI MOHD. NOOR

2 September 2021, 5:33 pm
PUTRAJAYA – Kementerian Tenaga dan Sumber Asli (KeTSA) secara dasarnya tidak bersetuju terhadap tindakan pewartaan keluar Hutan Simpan Kuala Langat Utara khususnya di peringkat awal cadangan oleh kerajaan negeri Selangor.
Menterinya, Datuk Seri Takiyuddin Hassan berkata, kementerian juga telah mengemukakan bantahan rasmi kepada kerajaan negeri Selangor berhubung perkara itu tahun lalu.
Beliau berkata, KeTSA memandang berat dan mengambil perhatian pewartaan keluar Hutan Simpan Kuala Langat Utara yang melibatkan kehilangan sebahagian daripada keluasan asal iaitu seluas 957.63 hektar.
Ini kerana, menurutnya sehingga tahun 2019, data Jabatan Perhutanan Semenanjung Malaysia (JPSM) menunjukkan jumlah kawasan berhutan Negeri Selangor adalah pada 31.74 peratus.
“Kementerian juga mengambil maklum penggantian seluas 579.64 hektar melibatkan empat kawasan hutan berasingan.
“Ia membabitkan Hutan Simpan Sungai Panjang (308.62 hektar), Hutan Simpan Buloh Telor Barat (149.96 hektar), Hutan Simpan Buloh Telor Timur (57.18 hektar) dan Hutan Simpan Broga (63.88 hektar) sebagai Hutan Simpanan Kekal,” katanya menerusi kenyataan akhbar hari ini.

Katanya, pihaknya juga mengesyorkan agar kawasan gantian tersebut terus dilindungi dan dipulihara bagi memastikan kawasan berhutan di Selangor dikekalkan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harta milik UMNO, entiti lain gagal dilucut hak
Oleh NORLIZAH ABAS

2 September 2021, 5:56 pm
PUTRAJAYA – Kerajaan gagal melucut hak harta milik UMNO mencecah RM193 juta dan wang bernilai jutaan ringgit kepunyaan tujuh entiti lain selepas Mahkamah Rayuan hari ini menolak rayuan pendakwa raya.
Tujuh pihak itu ialah dua entiti politik iaitu Badan Perhubungan UMNO Kedah dan Wanita MCA serta lima entiti perniagaan iaitu Perano Sdn. Bhd., K&Z Enterprise Sdn. Bhd.,  Binsabi Sdn Bhd., Habib Jewels Sdn. Bhd. dan Hattatex Trading.
Pendakwaan turut gagal melucut hak harta RM2,479,300.18 yang disita daripada Badan Perhubungan UMNO Pahang selepas membenarkan rayuan entiti politik itu.
Keputusan sebulat suara itu dicapai oleh panel tiga hakim diketuai oleh Datuk Abdul Karim Abdul Jalil yang bersidang bersama Datuk Hadhariah Syed Ismail dan Datuk Abu Bakar Jais secara dalam talian.
Ini bermakna, harta sembilan entiti tersebut yang disita oleh Suruhanjaya Pencegahan Rasuah Malaysia (SPRM) selepas didakwa mempunyai kaitan dengan skandal penyelewengan dana 1Malaysia Development Berhad (1MDB), gagal dilucut hak oleh kerajaan.
Hakim Hadhariah ketika membacakan keputusan itu menyatakan, kesemua responden tidak menafikan menerima wang yang disalurkan oleh Datuk Seri Najib Tun Razak ke dalam akaun masing-masing dan melalui cek.

Dalam rayuan melibatkan Badan Perhubungan UMNO Pahang, mahkamah berpuas hati bahawa wang yang diterima daripada bekas Perdana Menteri itu kesemuanya telah dibelanjakan dan wang yang dimohon untuk dilucut hak itu adalah daripada sumber-sumber lain yang tidak bercanggah dengan undang-undang.
Ujar hakim itu, entiti perniagaan pula menyatakan, mereka tidak mempunyai pengetahuan berkaitan wang yang disalurkan oleh Najib maka tiada alasan untuk mengesyaki ia hasil daripada aktiviti haram kerana wang yang diterima itu sebagai bayaran kepada perkhidmatan yang ditawarkan kepada beliau.
Menurut Hakim Hadhariah, isu yang dibangkitkan oleh pihak pendakwaan ialah wang yang diterima daripada Najib adalah hasil aktiviti haram.
Namun demikian, pihak pendakwaan terlebih dahulu perlu membuktikan di bawah imbangan kebarangkalian bahawa bekas Perdana Menteri telah melakukan kesalahan predikat berkaitan aktiviti haram. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


CAAM tarik balik penggantungan pesawat Boeing 737 MAX
Oleh AMREE AHMAD

2 September 2021, 5:27 pm
PUTRAJAYA – Pihak Berkuasa Penerbangan Awam Malaysia (CAAM) telah meluluskan pengoperasian semula pesawat model Boeing 737-8 dan 737-9 yang digantung sejak 2019 lalu.
Penarikan balik sekatan ke atas dua model itu yang turut dikenali sebagai Boeing 737 MAX di negara ini selaras dengan Arahan Keselamatan CAAM 01/2021 – Operasi Boeing 737-8/-9.
Ketua Pegawai Eksekutif CAAM, Kapten Chester Voo berkata, isu yang bertarikh 2 September 2021 itu sekali gus telah menggantikan Arahan Keselamatan bertarikh pada 13 Mac 2019 yang melarang B737 MAX, namun arahan terbaharu sudah pun membolehkan penerbangan komersial dengan menggunakan pesawat ini.
Kebenaran tersebut ujarnya, turut meliputi operator udara sama ada milik syarikat Malaysia atau asing untuk pesawat model berkenaan terbang di dalam dan luar ruang udara negara ini.
Penggantungan sebelum itu susulan insiden nahas pesawat tersebut mengorbankan semua mangsa melibatkan Lion Air Indonesia pada 2018 dan Ethiopian Airlines Habsyah pada 2019 menyebabkan banyak syarikat di seluruh dunia telah bertindak menggantung operasi penerbangan pesawat berkenaan sementara waktu. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kalau jadi lagi saya akan lapor polis – Ummi Nazeera
Oleh MOHAMMAD SHAHEMY AZMI

2 September 2021, 5:34 pm
PETALING JAYA – Pelakon Ummi Nazeera menggesa orang ramai supaya tidak terpedaya dengan sindiket penipuan atau scammer yang menggunakan namanya untuk tujuan keuntungan peribadi.
Ummi atau nama lengkapnya Ummi Nazeera Nur Hidayah Zainal Abidin, 31, ketika dihubungi Kosmo! Online memberitahu, dia menyedari tentang kewujudan sindiket tersebut sejak awal tahun ini selepas diberitahu pengikut dalam Instagram.
“Saya dapat tahu tentang sindiket scammer yang menggunakan nama saya ini sejak awal tahun lagi. Tapi saya tidak buat apa-apa tindakan. Cuma saya ada berkongsi perkara ini dalam Instagram untuk mengingatkan orang ramai supaya berhati-hati.
“Ingatkan perkara ini sudah berhenti. Tapi rupanya masih lagi terjadi,” ujarnya.
Kata pelakon filem Kerana Korona itu lagi, dia tidak akan teragak-agak untuk membuat laporan polis jika namanya lagi sekali digunakan untuk tujuan penipuan.
“Kalau nama sama digunakan lagi untuk menipu orang ramai, saya akan buat laporan polis,” tegasnya.

Ummi mengakui sangat marah apabila namanya digunakan untuk menipu orang ramai, sekali gus boleh menjejaskan kredibilitinya sebagai artis.
“Sudah tentu saya marah. Seolah-olah saya pula yang menipu. Saya sendiri tidak tahu sudah berapa ramai menjadi mangsa sindiket penipuan ini,” katanya.
Menerusi hantaran yang dimuat naik dalam Instagram miliknya, Ummi mendedahkan terdapat satu sindiket penipuan telah menggunakan namanya untuk memberi hadiah berupa telefon pintar secara percuma dengan syarat-syarat tertentu.
“Saya pernah berkongsi dalam InstaStory saya tentang hal ini beberapa bulan yang lalu. Tetapi masih ramai lagi yang menghantar mesej kepada saya berkenaan tawaran memenangi iPhone secara percuma.
“Ini bukan saya. Jadi tolong jangan kongsi maklumat peribadi anda. Ada sesiapa lagi yang kena begini? Berhati-hati ya,” tegasnya.
Dalam pada itu, Ummi turut mengingatkan orang ramai supaya tidak cepat percaya dengan apa-apa tawaran menarik yang dihantar menerusi laman sosial supaya tidak menjadi mangsa ditipu. – K! ONLINE


Garis Panduan Pengambilan Pasir Sungai ditambah baik
Oleh TENGKU DANISH BAHRI TENGKU YUSOFF

2 September 2021, 5:38 pm
KUALA TERENGGANU – Garis Panduan Pengambilan Pasir Sungai (Pindaan 2020) akan ditambah baik pada masa terdekat bagi memastikan kawal selia aktiviti perlombongan pasir sungai di negara ini dapat dilakukan lebih teratur.
Menteri Alam Sekitar dan Air, Datuk Seri Tuan Ibrahim Tuan Man berkata, garis panduan yang terpakai sejak tahun 2015 itu perlu terus dipatuhi bagi memastikan kelestarian alam sekitar.
“Ada beberapa penambahbaikan seperti keperluan penandaan jajaran paip air yang ditanam di dasar sungai.
“Hampir semua negeri mempunyai jajaran paip utama di dasar sungai dan penandaan tersebut bagi memudahkan pengecaman dan penguatkuasaan garis panduan,” katanya selepas meninjau lokasi kerosakan jajaran paip Syarikat Air Terenggganu Sdn. Bhd. (Satu) di Sungai Terengganu di sini hari ini.
Sebelum ini, dua kerosakan paip utama penyaluran air di dalam dasar Sungai Terengganu dalam tempoh sebulan sekali gus mencetuskan krisis air telah dikaitkan dengan aktiviti pengambilan pasir di kawasan berhampiran.
Tuan Ibrahim menegaskan kerajaan negeri perlu sentiasa memantau kepatuhan garis panduan pengambilan pasir tersebut terutama melibatkan had pengambilan dan pengurusan risiko.

Ujar beliau, sebagai pihak bertanggungjawab meluluskan lesen pengeluaran pasir, kerajaan negeri perlu mengambil tindakan undang-undang sekiranya berlaku sebarang perlanggaran dalam aktiviti perlombongan pasir. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Melaka, Negeri Sembilan beralih ke fasa 2 dan 3
Oleh NOR IDAYU BOSRO

2 September 2021, 6:00 pm
PUTRAJAYA – Sidang Khas Pengurusan Pandemik Covid-19 memutuskan dua negeri akan beralih fasa di bawah Pelan Pemulihan Negara (PPN) bermula Sabtu ini.
Perdana Menteri, Datuk Seri Ismail Sabri Yaakob, peralihan fasa itu melibatkan negeri Melaka yang beralih ke fasa dua dan Negeri Sembilan yang akan memasuki fasa tiga.
Beliau berkata, negara kini berada di landasan yang tepat ke arah pemulihan berdasarkan kadar purata kebolehjangkitan (R-naught) semasa di seluruh negara.
“Alhamdulillah, hari ini buat pertama kalinya selepas beberapa bulan, R-naught di seluruh negara berada di bawah 1.0 dan saya yakin kita berada di landasan yang tepat ke arah pemulihan negara,” katanya dalam kenyataan di sini hari ini.
Ismail Sabri berkata, mesyuarat juga bersetuju untuk membuka sektor pelancongan di beberapa destinasi di bawah program gelembung pelancongan berdasarkan syarat-syarat yang ditetapkan.
Menurutnya, sebagai permulaan, Pulau Langkawi telah dipilih sebagai projek rintis untuk dibuka kembali kepada pelancong tempatan bermula 16 September ini.

“Destinasi pelancongan yang lain akan dibenarkan beroperasi apabila kadar vaksinasi lokaliti mencapai 80 peratus,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Timbalan Menteri KPT lawat UPNM
Oleh ZULKIFLI MANZOR

2 September 2021, 5:43 pm
KUALA LUMPUR – Timbalan Menteri Pengajian Tinggi, Datuk Dr. Ahmad Masrizal Muhammad melakukan lawatan rasmi ke Universiti Pertahanan Nasional Malaysia (UPNM) hari ini.
Beliau disertai Timbalan Ketua Setiausaha (Pengurusan dan Pembangunan) Kementerian Pengajian Tinggi (KPT), Datuk Rosli Yaakub.
Turut hadir Naib Canselor UPNM, Lt. Jen Datuk Hasagaya Abdullah, wakil-wakil kementerian serta pengurusan tertinggi UPNM.
Ahmad Masrizal terlebih dahulu menerima pembentangan taklimat berkenaan info ringkas serta hala tuju dan perkembangan terkini UPNM.
Beliau seterusnya dibawa melawat pameran penyelidikan berkaitan produk inovasi dan penyelidikan oleh para penyelidik dan warga universiti berkenaan.
Semasa sesi lawatan tersebut, Ahmad Masrizal berbesar hati menyampaikan bantuan Prihatin berupa pemberian Komputer Riba dan dermasiswa bernilai RM1,000 seorang kepada 20 pelajar UPNM yang memerlukan.

Timbalan Menteri Pengajian Tinggi dan delegasi KPT kemudian dibawa ke Pusat Maritim UPNM bagi melawat dan merasai pengalaman penggunaan simulator kapal. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja pasang sistem solar maut jatuh bumbung
Oleh MOHD SYALMIZI HAMID

3 September 2021, 11:23 pm
SEBERANG PERAI – Seorang pekerja pemasangan sistem solar terbunuh selepas terjatuh dari bumbung sebuah kilang di Simpang Ampat, Nibong Tebal di sini semalam.
Dalam kejadian kira-kira pukul 4.45 petang itu, mangsa warga asing tersebut maut di tempat kejadian dipercayai akibat kecederaan parah.
Pejabat Pengarah Jabatan Keselamatan dan Kesihatan Pekerjaan (JKKP) negeri dalam satu kenyataan berkata, kejadian berlaku ketika pekerja kontraktor itu sedang melakukan kerja-kerja pemasangan sistem solar.
“Mangsa telah ditemui oleh pekerja kilang tersebut dalam keadaan terlentang di aras satu bangunan kilang.
“Mangsa didapati terjatuh dari bumbung akibat terpijak bumbung lutsinar (skylight) di salah satu bangunan di kilang,” kata kenyataan itu hari ini.
Kenyataan tersebut menambah, satu Notis Larangan di bawah Seksyen 15(1) Akta Keselamatan dan Kesihatan Pekerjaan 1994 kerana gagal memastikan keselamatan, kesihatan dan kebajikan pekerja semasa bekerja sehingga menyebabkan kemalangan dikeluarkan pihaknya.

“Lokasi kejadian disita dan kerja-kerja pemasangan sistem solar dihentikan serta merta sehingga siasatan selesai dijalankan.
“Majikan juga diarahkan menyediakan dokumen tambahan bagi membantu proses siasatan lanjut dengan segera,” kata kenyataan itu lagi.
Kes berkenaan disiasat di bawah Akta Keselamatan dan Kesihatan Pekerjaan 1994. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan makanan Afghanistan habis hujung bulan ini
Oleh KOSMO!

3 September 2021, 10:30 pm
WASHINGTON – Seorang pegawai Pertubuhan Bangsa-Bangsa Bersatu (PBB) mendedahkan bahawa bekalan makanan di Afghanistan akan kehabisan menjelang hujung bulan ini, lapor laman United Press International (UPI) semalam.
Wakil khas PBB dan koordinator kemanusiaan di Afghanistan, Ramiz Alakbarov memberitahu bahawa mereka memerlukan peruntukan sekurang-kurangnya AS$200 juta (RM831 juta).
Jumlah itu bagaimanapun hanyalah cukup untuk mereka menyediakan makanan asas buat golongan paling miskin di Afghanistan.
“Stok makanan daripada  Program Makanan Sedunia dijangka habis sebelum Oktober dan ini dijangka menjejaskan edaran di negara ini (Afghanistan) yang menyaksikan lebih separuh kanak-kanak berusia lima tahun menderita kekurangan zat dan makanan.
“Inilah realiti situasi yang sedang kita hadapi. Sangat penting bagi kita untuk mencegah Afghanistan daripada terus tenggelam dalam lembah bencana kemanusiaan,” kata Alakbarov.
Setiausaha Agung PBB, Antonio Guterres pernah memberi amaran serupa bahawa krisis kemanusiaan dan ekonomi semakin kritikal di negara itu.

Dua negara anggota PBB yang enggan identitinya didedahkan  telah memberi harapan untuk menyalurkan peruntukan bantuan  makanan tetapi ia tidak cukup untuk menampung dana yang diperlukan.
“Kita tidak mengharapkan bantuan hanya daripada satu atau dua penderma.
“Langkah ini memerlukan penyertaan masyarakat antarabangsa secara meluas dalam usaha penggemblengan sumber bantuan kepada rakyat Afghanistan,” kata Guterres. – Agensi


Lebih 1,000 kucing terbiar di Koh Phi Phi
Oleh KOSMO!

3 September 2021, 11:00 pm
BANGKOK – Lebih 1,000 ekor kucing hidup terbiar di Koh Phi Phi yang merupakan gugusan pulau kecil  terletak dalam wilayah Krabi, lapor laman berita The  Thaiger semalam.
Kucing-kucing itu ditinggalkan oleh pemiliknya selepas pandemik Covid-19 menjejaskan industri pelancongan di Koh Phi Phi.
Laman berita Thai PBS melaporkan bahawa pemilik haiwan tersebut yang sama ada bekerja atau menjadi usahawan di Koh Phi Phi, terpaksa meninggalkan kepulauan itu akibat Covid-19 dan menyangka pemergian mereka adalah untuk sementara waktu.
Menurut seorang sukarelawan, Suda Klinchuen, kebanyakan pemilik haiwan itu bagaimanapun tidak kembali ke pulau tersebut untuk mengambil kucing mereka selepas mendapat tahu bahawa pelancong tidak akan datang ke Koh Phi Phi dalam masa terdekat.
Pegawai tempatan cuba mengawal populasi kucing dengan melakukan kaedah kasi (neuter) secara besar-besaran, namun ia tidak berkesan.
Suda berkata, banyak kucing yang dilihat sepanjang jalan di Phi Phi, menanti makanan daripada sukarelawan.

Wanita itu menambah, sukarelawan mula memberi makanan kepada kucing di situ sebanyak dua kali sehari sejak Mac tahun lalu.
“Kebanyakan daripada haiwan itu kebuluran,” katanya.
Satu halaman Facebook telah diwujudkan di mana orang awam boleh memberikan sumbangan untuk membantu kucing-kucing tersebut. – Agensi


Israel kini lubuk Covid-19 dunia
Oleh KOSMO!

3 September 2021, 9:30 pm
BAITULMUQADDIS – Satu tinjauan mendapati Israel kini menjadi lubuk penyebaran wabak Covid-19 dunia meskipun mencapai imuniti kelompok sejak April lalu, lapor akhbar Daily Mail, semalam.
Tinjauan itu juga membayangkan bahawa negara-negara dengan kadar vaksinasi tinggi lain seperti Amerika Syarikat (AS) dan Britain akan turut terdedah dengan situasi serupa akibat varian Delta.
Data yang dikumpulkan Universiti Oxford di samping  kajian oleh kumpulan Our World In Data itu mendedahkan bahawa terdapat  1,892 kes Covid-19 bagi setiap sejuta  orang di Israel setakat Rabu lepas yang merupakan 0.2 peratus daripada keseluruhan penduduknya  dalam masa satu hari.
Angka itu jauh lebih tinggi daripada Mongolia iaitu negara kedua paling teruk dilanda Covid-19 dengan catatan 1,119 kes setiap sejuta penduduk.
Sejak pertengahan  Ogos lalu, Israel menunjukkan trend peningkatan jangkitan yang konsisten apabila dilanda gelombang ketiga meskipun merupakan salah satu negara paling tinggi kadar vaksinasi di dunia.
Sebagai perbandingan, 522 orang dalam setiap satu juta penduduk Britain disahkan positif Covid-19 kelmarin dan angka itu menghampiri  595 orang di AS.

Ini menunjukkan bahawa perlindungan yang diperoleh daripada  vaksin mula menunjukkan penurunan terutama apabila berdepan dengan varian Delta yang sangat mudah berjangkit.
Namun begitu, perlindungan vaksin berjaya mengehadkan jumlah kematian iaitu  kira-kira separuh daripada korban yang dicatakan ketika gelombang kedua Covid-19 menyerang negara itu.
Israel menawarkan dos penggalak kepada golongan berusia lebih 60 tahun sejak Julai lalu dan data menunjukkan bahawa program pelalian tambahan itu telah membantu mengekang peningkatan kemasukan ke hospital.
Selepas kejayaan program dos penggalak kepada kumpulan berisiko, Israel kini mula membuka peluang pemberian dos ketiga itu untuk buat warganya yang berusia 12 tahun dan ke atas. – Agensi


Mahu jual Lamborghini untuk beli gerai mi ayam
Oleh KOSMO!

3 September 2021, 9:00 pm
JAKARTA – Peguam terkenal di Indonesia, Hotman Paris baru-baru ini menjadi bualan selepas berkata bahawa dia mahu menjual kereta mewah Lamborghini miliknya untuk membeli 1,000 unit gerai menjual mi ayam, lapor laman Suara.com semalam.
Hotman Paris menerusi hantaran di laman sosial Instagramnya memuat naik foto dia bersandar pada kenderaan mewah itu berserta komen:  ‘Dijual Lamborghini ini untuk beli 1,000 gerai  mi ayam’.
Peguam berusia 61 tahun itu juga sebelum ini pernah memuat naik foto dirinya sedang menjual mi ayam di sebuah gerai. Bukan hanya menjual mi ayam, dia juga pernah memuat naik video sedang menggoreng pisang di sebuah gerai menjual menu tersebut.
Foto dirinya bersandar pada  Lamborghini itu mendapat lebih 22,000 tanda suka dengan hampir ratusan komen netizen.
“Saya mahu satu gerai mi ayam, saya mahu berniaga selepas suami meninggal akibat Covid-19,” tulis seorang netizen.
“Belikan pakaian seragam untuk kanak-kanak yang sudah mula bersekolah ya bang,” tulis seorang lagi netizen.

“Semoga Tuhan memberkati anda,” tulis netizen lain. – Agensi


Video ajaran sesat ‘Perjalanan Mimpi Yang Terakhir’ disiasat
Oleh NUR HUDA MUSA

3 September 2021, 9:22 pm
PETALING JAYA – Polis mengesahkan sedang menjalankan siasatan terhadap pemilik akaun Facebook Masitah Ab Jalar atau dikenali dengan nama Sittah Annur yang dipercayai ada kaitan dengan kumpulan ajaran sesat ‘Perjalanan Mimpi Yang Terakhir’ (PMYT).
Pengarah Jabatan Siasatan Jenayah (JSJ) Bukit Aman, Datuk Seri Abdul Jalil Hassan berkata, suspek yang terlibat telah dikenal pasti dan diambil keterangan sementara usaha mengesan individu-individu lain yang terlibat sedang dibuat bagi melengkapkan siasatan.
“Siasatan menjurus kepada penularan beberapa rakaman video mengandungi kenyataan yang menyentuh aqidah serta ajaran islam melalui akaun YouTube Cahaya Islam dan S’ttah An Nur PMYT serta di beberapa platfrom media sosial sejak beberapa hari lalu.
“Antara kandungan rakaman video yang tular adalah pengakuan wanita tersebut yang mendakwa dirinya boleh berhubung terus dengan Allah SWT, malaikat dan Nabi Muhammad SAW,” katanya dalam satu kenyataan di sini hari ini.
Wanita tersebut turut mendakwa mimpi perjalanan terakhir diturunkan kepada dirinya sebagai panduan untuk umat yang lain dan sesiapa yang menyakiti atau menghalang dirinya dari menyampaikan ajaran boleh dicabut nyawa oleh Allah SWT.
“Siasatan dijalankan di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“Orang ramai dinasihatkan agar cakna dan prihatin terhadap isu-isu yang menyentuh sensitiviti agama dan kaum,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tanggungjawab saya sepenuhnya – Jurulatih Ziyad
Oleh SUBKHI SUDARJI

3 September 2021, 9:18 pm
SEPANG – Jurulatih atlet paralimpik negara, Faizol Harun mengambil tanggungjawab sepenuhnya atas apa yang berlaku terhadap anak didiknya, Muhammad Ziyad Zolkefli yang terlepas pingat emas bagi acara lontar peluru F20 (masalah pembelajaran).
Beliau meminta tiada lagi pihak menunding jari kepada sesiapa atas apa yang berlaku pada Selasa lalu.
“Saya mohon bagi pihak yang mencari siapa yang bersalah dan tidak, saya selaku jurulatih kepada Ziyad dan dekat dengannya.
“Saya bertanggungjawab atas semua yang berlaku serta meminta jangan menuding jari kepada orang lain,” katanya ketika ditemui di Lapangan Terbang Antarabangsa Kuala Lumpur (KLIA), hari ini.
Selasa lepas, Ziyad, 31, berjaya mempertahankan pingat emas bersama rekod dunia dalam acara lontar peluru F20 (masalah pembelajaran) dengan lontaran sejauh 17.94 meter di Tokyo.
Bagaimanapun, kem Ukraine dan Greece mengemukakan bantahan terhadap Ziyad dan dua lagi atlet, Todd Hodgetts dari Australia dan Jordi Patricio dari Ecuador kerana lewat memasuki bilik menunggu sekali gus ketiga-tiga atlet itu diklasifikasikan sebagai DNS (Do Not Start).

Tambah Faizol, mereka mendakwa tiba di pintu memasuki bilik menunggu tepat pada pukul 5.55 iaitu waktu panggilan tetapi tidak dibenarkan masuk sebelum membuat rayuan dan dibenarkan ketua pengadil. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki hidup ‘bertapa’ di hutan selama 13 tahun
Oleh KOSMO!

3 September 2021, 10:30 pm
JAKARTA – Seorang lelaki dari dari Tanah Pasundan, Jawa Barat tinggal seorang diri di dalam sebuah hutan selama 13 tahun dan bertahan tanpa internet dan juga isyarat telefon, lapor laman berita Merdeka.com.
Kisah lelaki bernama Andri itu dipaparkan dalam kandungan YouTube bertajuk Singgahsana Kita. Andri memilih untuk tinggal di kawasan Gunung Ciarileu, Garut di Jawa Barat seorang diri sejak 2007.
Menerusi video tersebut, dia dilihat hidup dalam sebuah pondok yang serba sederhana dengan diisi barangan peribadi dan satu ruang tidur untuk dia berehat..
Andri menghabiskan masanya sebagai seorang petani dan menanam pelbagai jenis tanaman seperti pokok sawi, cili dan kobis di atas tanah seluas 400 meter.
Kehidupan Andri yang serba kekurangan nampak seperti sukar dijalani namun menurut lelaki itu, dia tidak pernah berasa terbeban malah mengajui kehidupan sederhananya itu membuatkan dia bahagia.
“Apa kesukaran yang dihadapi kerana tinggal di dalam hutan?” tanya pengacara rancangan itu kepada Andri.

Lelaki itu kemudiannya membalas dengan mengatakan tiada apa yang sukar.
Video tersebut sehingga kini sudah mendapat lebih 1.2 juta tontonan dengan 15,000 tanda suka. – Agensi


Perak FC sah tersingkir ke Liga Premier
Oleh MUHAMAD ARDIE PUTRA SUHAIMI

3 September 2021, 11:29 pm
PETALING JAYA – Harapan pasukan Perak FC untuk menghidupkan sisa peluang kekal dalam kancah Liga Super musim depan tidak kesampaian selepas tewas 1-2 kepada Melaka United sebentar tadi.
Pada aksi di Stadium Hang Jebat itu, skuad The Bos Gaurus yang dihimpit masalah prestasi apabila merekodkan lima kekalahan berturut-turut sebelum ini berjaya mendahului saingan menerusi jaringan penalti yang disempurnakan oleh kapten, Sergio Aguero pada minit ke-29.
Tersentak dengan jaringan tersebut, pasukan tuan rumah yang dikendalikan oleh Zainal Abidin Hassan memperkemaskan jentera serangan dan berusaha untuk mencari gol penyamaan tetapi gagal berbuat demikian pada babak pertama.
Bersambung pada separuh masa kedua, skuad Sang Kancil mempamerkan corak serangan yang lebih agresif dengan mengasak kubu Perak FC dan berjaya memecah kebuntuan menerusi ledakan cantik pemain import, Manuel Ott pada minit ke-66.
Skuad tuan rumah terus ghairah dalam memastikan tiga mata penuh dapat dibawa pulang dan kini giliran penyerang sensasi, Sony Norde meledak gol kemenangan pada minit ke-79.
Jaringan tersebut memastikan skuad Perak FC mengalami kekalahan keenam berturut-turut sekali gus mengesahkan penyingkiran pasukan itu ke kancah Liga Premier musim depan.

Skuad Perak FC hanya mampu meraih 13 mata selepas mengharungi 21 perlawanan manakala Melaka mengesahkan status mereka untuk kekal di liga utama dengan meraih mata ke-21 ketika saingan berbaki satu perlawanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Myvi hanyut akibat redah arus deras Sungai Kionsom
Oleh IVAN AMIRUL

3 September 2021, 9:57 pm
KOTA KINABALU – Sebuah kereta Perodua Myvi hanyut ditolak arus deras banjir dalam kejadian di Jalan Kionsom Lama, Inanam petang tadi.
Dua individu yang dipercayai berada di dalam kenderaan terbabit dikatakan sempat menyelamatkan diri dalam kejadian kira-kira pukul 6 petang itu.
Detik cemas itu sempat dirakam oleh pemandu yang berada di belakang kenderaan berkenaan sebelum tular di media sosial. Belum ada sebarang pengesahan diterima dari pihak berkuasa setakat ini.
Bagaimanapun, menurut beberapa penduduk sekitar kawasan kejadian mendakwa mangsa yang dikenali sebagai Joseph itu selamat dalam kejadian terbabit.
Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah menerima panggilan kecemasan berkaitan kejadian itu pada pukul 6.01 petang.
“Pasukan bomba menggunakan Lori Hicom BHX 619 dikerah ke lokasi kejadian bagi mencari dan menyelamat mangsa. Kita setakat ini masih belum menerima sebarang laporan sama ada mangsa dan kenderaan sudah ditemui atau belum.

“Namun ada laporan di media sosial yang mendakwa mangsa sudah ditemui tetapi usaha mencari dan menyelamat individu terbabit masih giat dilaksanakan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gagal rebut pingat, atlet lari paralimpik terima lamaran jurupandu
Oleh KOSMO!

3 September 2021, 8:00 pm
TOKYO – Seorang atlet kejohanan Paralimpik Tokyo 2020 dari Cape Verdean menerima kejutan terbesar apabila dilamar jurupandu acara larian yang disertainya, lapor akhbar Metro UK, semalam.
Keula Nidreai Semedo, 32, yang menyertai acara lumba lari 200 meter T11 untuk kumpulan  yang memiliki penglihatan terhad gagal layak ke peringkat akhir, namun menerima hadiah bermakna.
Jurupandunya, Manuel Antonio Vaz da Veiga melamar Semedo sebaik acara separuh akhir tamat dan melamarnya di hadapan atlet-atlet lain,
Semedo yang terkejut dengan tindakan da Veiga segera memberikan jawapan ‘Ya’ kepada lamaran itu disusuli tepukan gemuruh atlet serta petugas Paralimpik yang berada dalam stadium. – Agensi


Pemandu mabuk rempuh peralatan SJR
Oleh MOHD SYALMIZI HAMID

3 September 2021, 8:12 pm
SEBERANG PERAI – Seorang jurutera lelaki ditahan polis selepas melanggar beberapa peralatan di sekatan jalan raya (SJR) di Jalan Besar, Simpang Ampat di sini semalam.
Dalam kejadian kira-kira pukul 8.15 malam itu, pemandu kenderaan pelbagai guna (MPV) jenis Toyota Estima berusia 41 tahun itu didapati memandu dalam keadaan mabuk.
Menurut Ketua Polis Daerah Seberang Perai Selatan, Superintendan Lee Chong Chern, ketika kejadian terdapat enam anggota polis dan seorang anggota (Rela) sedang bertugas.
Beliau berkata, anggota Rela telah melihat Toyota Estima berwarna perak itu berada di lorong kanan dan secara tiba-tiba membelok ke lorong kiri.
“Dia sempat menjerit Beberapa kali sebelum anggota polis yang berada di situ sempat mengelak ke bahu jalan.
“MPV itu terus merempuh beberapa kon, lampu polis, papan tanda pemeriksaan polis dan payung sebelum melarikan diri,” katanya ketika dihubungi hari ini.

Chong Chern berkata, polis kemudiannya berjaya menahan suspek dalam jarak kira-kira 200 meter sebelum mendapati nafas lelaki itu berbau alkohol dan dia dipercayai mabuk.
“Siasatan lanjut mendapati lelaki itu dalam perjalanan pulang ke rumah di Taman Perdana, Simpang Ampat dari tempat kerja di Bukit Mertajam.
“Dia mengaku telah mengambil minuman keras bersama pelanggan di syarikatnya pada pukul 7 malam hingga 8 malam,” katanya lagi.
Chong Chern berkata, kes itu disiasat mengikut Seksyen 26(2) Akta Polis 1967. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sumbang loji rawatan air bergerak untuk penduduk terjejas
Oleh TENGKU DANISH BAHRI TENGKU YUSOFF

3 September 2021, 8:16 pm
KUALA NERUS – Pergerakan Pemuda UMNO bekerjasama dengan syarikat utiliti dan tenaga, Ranhill Utilities Berhad menyumbang dua buah loji rawatan air bergerak untuk kegunaan penduduk daerah ini dan Kuala Terengganu yang kini terjejas dengan krisis air.
Ketua Pemuda UMNO, Datuk Dr. Asyraf Wajdi Dusuki berkata, loji rawatan air bergerak itu masing-masing mampu menghasilkan 240,000 liter air terawat setiap hari.
Beliau berkata, dua loji rawatan air yang masing-masing bersaiz 12.2 dan 6.1 meter yang ditempatkan di Dataran Jeram Hulu di sini tersebut akan beroperasi setiap hari sehingga krisis air yang menjejaskan 150,000 berkenaan sejak minggu lalu selesai sepenuhnya.
“Kualiti air dikeluarkan loji rawatan bergerak ini sudah disahkan berkualiti oleh Kementerian Kesihatan dan boleh terus diminum.
“Kemudahan ini dijangka boleh dimanfaatkan sehingga 10,000 pengguna terjejas setiap hari,” katanya selepas menyerahkan loji rawatan air bergerak di Dataran Jeram Hulu di sini hari ini.
Hadir sama Naib Presiden Ranhill Utilities, Muhamad Faizal Aliar dan Pengerusi Badan Perhubungan UMNO Terengganu, Datuk Seri Ahmad Said. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hampir sejuta penduduk kembali sengsara air tiada
Oleh ISKANDAR SHAH MOHAMED

3 September 2021, 8:24 pm
SHAH ALAM – Kehidupan hampir sejuta penduduk lima wilayah kembali sengsara apabila Loji Rawatan Air Sungai Semenyih (LRA) dihenti tugas buat kali kedua dalam tempoh selang empat hari.
Pengurusan Air Selangor Sdn. Bhd. (Air Selangor) berkata, henti tugas bermula pukul 5.15 petang tadi berpunca daripada pencemaran bau pada sumber air mentah di Sungai Semenyih.
“Gangguan bekalan air tidak berjadual melibatkan 463 kawasan di lima wilayah.
“Ini meliputi Sepang sebanyak 194 kawasan diikuti Petaling (172), Hulu Langat (54), Putrajaya (23) dan Kuala Langat (20),” katanya dalam kenyataan hari ini.
Sementara itu, Lembaga Urus Air Selangor (LUAS) berkata, pihaknya menerima maklumat daripada Air Selangor berkaitan pencemaran bau sehingga 2 ton yang dikesan di River Monitoring Station (RMS) Kampung Sungai Buah pukul 4 petang tadi.
“Justeru, LUAS, AIR Selangor dan pihak terlibat sedang menjalankan siasatan dan tindakan mitigasi segera mengenainya,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PPZ-MAIWP lancar kempen Skim PZB warga PDRM
Oleh MUHAMMAD IKHWAN IDERIS

3 September 2021, 8:11 pm
PETALING JAYA – Pusat Pungutan Zakat – Majlis Agama Islam Wilayah Persekutuan (PPZ-MAIWP) semalam melancarkan Kempen Skim Potongan Zakat Bulanan (PZB) Khas warga Polis Diraja Malaysia (PDRM) yang berlangsung selama empat bulan bermula Ogos hingga Disember 2021.
Objektif kempen berkenaan ialah menggalakkan lebih ramai warga PDRM, khususnya di Wilayah Persekutuan untuk menunaikan zakat pendapatan secara bulanan melalui potongan gaji, selain mendorong mereka mengekalkan dan menambah pembayaran zakat di PPZ-MAIWP.
Ia juga salah satu inisiatif bagi memastikan wang zakat cukup untuk menampung perbelanjaan asnaf, selari dengan slogan kempen iaitu ‘Kitalah Wira Asnaf’.
Warga PDRM yang bertuah berpeluang memenangi pelbagai hadiah menarik seperti komputer riba, tablet, telefon pintar, penggoreng udara dan baucar beli-belah.
Pelancaran dibuat secara dalam talian oleh Timbalan Ketua Polis Negara, Datuk Seri Haji Mazlan Lazim dan turut disertai oleh Pemangku Ketua Pegawai Eksekutif PPZ-MAIWP, Abdul Hakim Amir Osman.
Abdul Hakim berkata, berdasarkan rekod pembayar PPZ-MAIWP, seramai 2,705 warga PDRM telah membuat potongan zakat secara bulanan melalui Skim PZB dengan bayaran zakat melebihi RM1 juta.

“InsyaAllah dengan adanya kempen ini, kami yakin lebih banyak warga PDRM akan membuat potongan zakat secara bulanan,” katanya dalam satu kenyataan.
Sementara itu, Mazlan berkata, bermula tahun 2021, PDRM telah mengorak langkah ke arah menggalakkan warga PDRM di semua peringkat untuk membuat bayaran zakat melalui kaedah potongan gaji di PPZ-MAIWP.
“Kami menyasarkan 80 peratus warga PDRM membuat potongan gaji zakat agar manfaatnya dapat diberikan semula kepada warga PDRM yang memerlukan melalui wakalah majikan yang diagihkan di seluruh negara.
“Justeru itu, saya ingin menyeru kepada semua warga PDRM untuk bertindak segera membuat potongan gaji zakat kerana ianya lebih konsisten, di samping dapat meningkatkan peratus penerimaan wang wakalah daripada 12.5 peratus kepada 37.5 peratus,” tambahnya.
Antara kelebihan lain Skim PZB adalah majikan layak mendapat Skim Wakalah, atau pengembalian semula wang zakat sebanyak 12.5 peratus hingga 37.5 peratus jika potongan gaji kakitangan melebihi RM100,000.
MAIWP yang berperanan menjalankan agihan zakat di Wilayah Persekutuan memperuntukkan sebanyak RM10 juta untuk membantu lebih 27,000 keluarga asnaf setiap bulan dan jumlah ini dijangka akan terus
meningkat.
Setakat Januari hingga Jun 2021, MAIWP telah mengagihkan sebanyak RM373.7 juta bantuan zakat kepada asnaf-asnaf di Wilayah Persekutuan dan dana yang diperuntukkan adalah bergantung sepenuhnya dengan hasil kutipan wang zakat.
Maklumat lanjut boleh didapati di https://bit.ly/pzb-pdrm atau hubungi talian zakat 1 300 88 5757. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mohamad Nizar rekod perintah persetujuan bayar tunggakan cukai
Oleh NORLIZAH ABAS

3 September 2021, 8:03 pm
PUTRAJAYA – Ahli perniagaan, Datuk Mohamad Nizar Najib telah merekodkan perintah persetujuan dengan Suruhanjaya Khas Cukai Pendapatan (SCIT) berhubung pembayaran tunggakan cukai berjumlah RM13.16 juta.
Mohamad Nizar yang juga anak bekas Perdana Menteri, Datuk Seri Najib Tun Razak merekodkan perintah persetujuan tersebut pada 26 Ogos lalu.
Sehubungan itu, rayuan beliau di Mahkamah Rayuan terhadap perintah Mahkamah Tinggi yang memberikan penghakiman terus dalam tuntutan saman cukai daripada Lembaga Hasil Dalam Negeri (LHDN) akan ditarik balik.
Peguam Wee Yeong Kang yang mewakili Mohamad Nizar memberitahu pihak media, notis penarikan balik rayuan (NOD) telah dihantar kepada cawangan litigasi LHDN melalui emel hari ini dan akan difailkan selepas mendapat kelulusan badan itu.
Beliau memaklumkan perkembangan pengurusan kes hari ini yang dikendalikan secara dalam talian di hadapan Timbalan Pendaftar Mariam Hasanah Othman. Peguam Kanan Hasil Muhammad Nabil Abdul Halim mewakili LHDN.
Menurut Yeong Kang, pengurusan kes selanjutnya ditetapkan pada 9 September ini agar pihak-pihak memaklumkan perkembangan mengenai status NOD terhadap rayuan.

Pada 24 Julai 2019, LHDN bagi pihak kerajaan memfailkan surat perintah saman terhadap Mohamad Nizar, yang mengarahkannya untuk membayar sebanyak RM13,159,821,94 sepanjang tempoh tahun 2011 hingga 2017.
Selain Mohamad Nizar, Najib dan seorang lagi anak lelakinya Mohd. Nazifuddin turut dikenakan saman cukai masing-masing sebanyak RM1.69 bilion dan RM37.6 juta. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tular gadis solat ketika rakan sedang berkaraoke
Oleh KOSMO!

3 September 2021, 8:30 pm
JAKARTA – Satu klip video yang menunjukkan seorang gadis menunaikan solat di dalam sebuah bilik karaoke ketika rakannya sedang menyanyi menjadi tular dalam aplikasi sosial TikTok, lapor laman Suara.com.
Dalam video yang dimuat naik di akaun @lizayni._ itu, jelas kelihatan seorang gadis sedang menunaikan solat di dalam sebuah bilik karaoke gelap ketika rakan-rakannya yang lain leka menyanyi.
“Tidak boleh keluar sekejap untuk cari masjid. Tidak yakin dengan imannya,” demikian kenyataan yang ditulis oleh pemilik akaun pada video tersebut.
Video tersebut mendapat perhatian netizen yang rata-ratanya tidak berpuas hati dengan tindakan rakan-rakan gadis tersebut yang terus menyanyi, seolah-olah tidak menghormati si gadis yang sedang khusyuk menunaikan solat.
“Mereka yang menyanyi itu tidak rasa bersalahkah?” tulis seorang netizen.
“Geram melihat dua gadis itu yang tidak berhenti menyanyi ketika rakannya sedang menunaikan solat. Apa salahnya jika berhenti menyanyi seketika,” tulis seorang lagi netizen.

Video tersebut sehingga kini sudah mendapat hampir 400,000 tanda suka dengan lebih 1,700 komen. – Agensi


Ridzuan Puzi mara ke final 100m
Oleh MUHAMMAD RIDUAN MOHD HANAFIAH

3 September 2021, 8:37 pm
ATLET olahraga para negara, Mohamad Ridzuan Mohamad Puzi menepati ramalan apabila mara ke pentas final acara 100 meter (m) lelaki T36 (cerebral palsy) selepas melepasi saringan pada Sukan Paralimpik Tokyo 2020 di Stadium Olimpik Tokyo sebentar tadi.
Mohamad Ridzuan atau dikenali dengan panggilan mesranya ‘Dek Wan’ mencatat masa 12.06 saat (s) selepas mengenepikan cabaran atlet China, Yang Yifei yang menamatkan saingan kedua terpantas (12.10s). Sementara itu, pelari dari Jawatankuasa Olimpik Rusia (PRC), Evgenii Shvetsov meraih kedudukan ketiga dengan 12.26s.
Pada aksi final esok, pelari kelahiran Perlis itu dijangka bakal berdepan tentang sengit memandangkan pelari Australia, James Turner dilihat bersedia untuk merampas pingat emas Ridzuan sewaktu diperoleh di Rio (2016) selepas mencatat rekod temasya 11.87s pada sesi saringan pertama.
Selain Turner, Ridzuan turut perlu berwaspada dengan ancaman pelari China, Peicheng Deng dan juga dari Argentina, Alexis Sebastian Chavez selepas masing-masing mencatat larian 11.88s dan 11.91s pada sesi saringan tersebut.
Sebagai rekod, Mohamad Ridzuan mencipta sejarah apabila menyumbang pingat emas pertama negara pada Sukan Paralimpik Rio 2016 dan mencatat masa 12.07s, sekali gus memadam rekod Paralimpik terdahulu milik Roman Pavlyk dari Ukraine iaitu 12.25s di Beijing 2008. – K! ONLINE


Penjawat awam ditahan sertai parti liar
Oleh ASLIZA MUSA

3 September 2021, 8:26 pm
IPOH – Sembilan termasuk dua wanita yang sedang berseronok menyertai parti liar di sebuah kondominium yang disewa ditahan polis awal pagi tadi.
Serbuan Op Noda pada pukul 1.10 pagi itu dijalankan sepasukan pegawai dan anggota Cawangan Perjudian, Maksiat dan Kongsi Gelap (D7), Jabatan Siasatan Jenayah Ibu Pejabat Polis Kontinjen (IPK) Perak.
Ketua Polis Perak, Datuk Mior Faridalathrash Wahid berkata, suspek berusia antara 20 hingga 47 tahun itu terdiri daripada dua orang penjawat awam, bekerja sendiri dan penganggur selain tiga pekerja swasta.
Katanya, hasil siasatan mendapati kondominium tersebut disewa seorang daripada suspek untuk mengadakan parti liar berkenaan.
“Ujian pula mendapati lima lelaki dan seorang wanita positif dadah jenis ketamin dan methamphetamine.
“Pemeriksaan di kondominium itu tidak menemui dadah dan siasatan ke atas mereka dijalankan mengikut Seksyen 15(1)(a) Akta Dadah Berbahaya 1952,” katanya dalam kenyataannya di sini hari ini.

Menurut Mior Farid, kesemua individu warga tempatan itu juga dikenakan kompaun berjumlah RM18,000 kerana melakukan kesalahan mengikut Peraturan 17 Peraturan-Peraturan Pencegahan dan Pengawalan Penyakit Berjangkit (PPPPB). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekan Padang Tengku kena PKPD
Oleh AMREE AHMAD

3 September 2021, 8:30 pm
PUTRAJAYA – Penduduk di sekitar Pekan Padang Tengku dalam Daerah Lipis, Pahang antara dikenakan Perintah Kawalan Pergerakan Diperketatkan (PKPD) bermula Ahad ini.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, ia namun hanya melibatkan sebanyak empat kawasan dalam Mukim Gua melibatkan Kampung Baru, Taman Bakti, Taman Dahlia dan deretan kedai di pekan tersebut susulan kemunculan Kluster Kampung Baru Lipis yang diumumkan semalam.
Kes indeks wabak dalam komuniti itu berasal daripada seorang warga tempatan yang bergejala demam sejak 22 Ogos sebelum dia disahkan positif Covid-19 selang dua hari kemudian.
Seramai 18 kes baharu dikesan hasil saringan ke atas 79 individu dan penularan dari pekan itu turut menyebabkan Kluster Kampung Telemin yang berjiran serta menjangkiti 32 orang lain.
Turut dilaksanakan PKPD serentak mulai lusa ini ialah dua lokaliti di Perak iaitu Taman Samudera, Daerah Manjung dan Kampung Orang Asli Sungai Cincin, Daerah Batang Padang.
Dalam pada itu, Rodzi menambah, dua lokaliti di Sabah yang sepatutnya tamat PKPD esok, namun disambung 14 hari iaitu Kampung Labuan dan Kampung Ambung Tolus, Kota Belud. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penyamun cedera terkena tembakan polis
Oleh NUR HUDA MUSA

3 September 2021, 6:27 pm
KUALA LUMPUR – Seorang lelaki warga asing yang disyaki terlibat kes samun di hadapan sebuah bank di Cheras, di sini cedera ditembak polis.
Pengarah Jabatan Siasatan Jenayah (JSJ) Bukit Aman, Datuk Seri Abdul Jalil Hassan berkata, kejadian itu berlaku kira-kira pukul 1 tengah hari tadi melibatkan mangsa yang sedang mengeluarkan wang dari sebuah bank.
“Difahamkan empat suspek dipercayai dari negara Amerika Latin itu dikejar pihak polis selepas menyamun individu di luar bank berkenaan.
“Suspek dipercayai memancitkan tayar kereta mangsa ketika mangsa sedang mengeluarkan wang tunai sebanyak RM150,000 di bank terbabit,” katanya di sini hari ini.
Susulan kejadian itu katanya, pihak polis kemudian bertindak mengejar kenderaan dinaiki empat suspek berkenaan termasuk dua wanita dari kawasan bank terbabit hingga ke Jalan Berhala, Brickfields.
“Polis melepaskan tembakan bagi menghalang suspek melarikan diri menyebabkan seorang daripada mereka cedera.

“Semua suspek berjaya ditahan dan dibawa ke balai polis untuk tindakan lanjut. Polis juga berjaya merampas wang berjumlah RM150,000 yang disamun suspek berkenaan,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


330 kes kematian hari ini
Oleh SITI A'ISYAH SUKAIMI

3 September 2021, 7:48 pm
PUTRAJAYA – Negara sekali lagi merekodkan kes kematian harian melepasi 300 dengan 330 kes melibatkan 268 warga Malaysia dan 62 warga asing, menjadikan jumlah kes kematian Covid-19 sebanyak 17,521 kes.
Dalam masa sama, sebanyak 93 kes meninggal dunia di luar hospital atau brought-in-dead (BID) terdiri daripada 55 warga Malaysia dan 38 warga asing manakala, kesemua kes kematian terdiri daripada 189 lelaki dan 141 perempuan.
Mengikut rekod, kes kematian harian pernah melepasi angka 300 pada 26 Ogos dengan 393 kes sekali gus tertinggi sejak pandemik.
Pesakit sedang dirawat dan diasingkan semakin berkurangan kepada 259,189 kes termasuk 1,388 kes di Unit Rawatan Rapi dan 762 kes memerlukan bantuan pernafasan serta kes sembuh mencatatkan sebanyak 22,399 kes.
Ketua Pengarah Kesihatan, Tan Sri Dr. Noor Hisham Abdullah berkata, nilai RT Malaysia secara keseluruhan bagi dua hari berturut-turut juga telah mencatatkan bacaan kurang 1.0 dan diharapkan akan terus menunjukkan penurunan.
“Daripada jumlah kes harian semalam, sebanyak 332 kes (1.7 peratus) kategori tiga, empat dan lima, manakala sebanyak 19,046 kes (98.3 peratus) kategori satu dan dua.

“Secara keseluruhan, 8,847 kes (45.7 peratus) daripada jumlah kes yang dilaporkan tiada sejarah vaksinasi, 4,638 kes (23.9 peratus) telah menerima sekurang-kurangnya satu dos vaksin, manakala 5,893 kes (30.4 peratus) mempunyai sejarah vaksinasi lengkap,” katanya menerusi satu entri di Facebook hari ini.
Sementara itu, Noor Hisham berkata, sebanyak 34 kluster baharu dikenal pasti terdiri daripada 20 kluster tempat kerja, lapan kluster komuniti, empat kluster kumpulan berisiko tinggi serta masing-masing satu kluster pendidikan tinggi dan keagamaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Program KRT akan disambung semula
Oleh WAT KAMAL ABAS

3 September 2021, 7:34 pm
BAGAN SERAI – Program Komuniti Rukun Tetangga (KRT) yang tertangguh disebabkan Covid-19 dijangka dapat diperhebatkan apabila negara mencapai fasa empat Pelan Pemulihan Negara (PPN).
Timbalan Menteri Perpaduan, Wan Ahmad Fayhsal Wan Ahmad Kamal berkata, ini kerana KRT merupakan salah satu jentera utama yang digerakkan dalam kalangan masyarakat.
Beliau berkata, ketika ini semua kegiatan KRT ditangguhkan berikutan situasi pandemik demi memastikan keselamatan masyarakat.
“Kita akan gerakkan semula program-program KRT setelah negara betul-betul selamat.
“Pematuhan sedia ada menyebabkan kegiatan masyarakat termasuk kenduri kendara dan aktiviti kesukanan tidak dapat diadakan,” katanya selepas melawat dan menyantuni masyarakat di Kampung Parit Haji Napis di sini hari ini.
Dalam pada itu beliau berkata, kementerian tersebut bekerjasama dengan Kementerian Perumahan dan Kerajaan Tempatan dengan menggerakkan sukarelawan KRT bagi Program Mobilisasi Vaksin Komuniti (MOVAK). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Banjir kilat di sekitar Kota Kinabalu
Oleh IVAN AMIRUL

3 September 2021, 7:19 pm
KOTA KINABALU – Beberapa kawasan sekitar bandar raya ini dilanda banjir kilat ekoran hujan lebat serta air pasang hari ini.
Hujan lebat mula turun sekitar pukul 1 tengah hari dan berlarutan sehingga malam.
Antara kawasan dilaporkan banjir adalah Telipok, Inanam, Likas, Sepanggar, Indah Permai, Kolombong serta jalan berhampiran Hospital Queen Elizabeth (HQE).
Jabatan Meteorologi Malaysia menerusi kenyataanya memaklumkan, amaran ribut petir dijangka berlaku di beberapa kawasan di Sabah termasuklah pedalaman di Kuala Penyu serta Beaufort.
Amaran dijangka membabitkan kawasan pantai barat seperti Papar, Putatan, Penampang, Kota Kinabalu, Tuaran serta Labuan.
Dalam pada itu, seorang penduduk yang dikenali sebagai Elton berkata, rumah mereka di Kampung Inanam Laut mengakibatkan ditenggelami air berikutan hujan lebat sejak petang semalam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


24 pelajar penerima biasiswa PNB
Oleh MOHD RASDAN AHMAD

3 September 2021, 6:47 pm
PETALING JAYA – Permodalan Nasional Berhad (PNB) hari ini telah menyampaikan surat tawaran Anugerah Biasiswa Luar Negara PNB 2021 kepada 24 penerima anugerah yang berjaya terpilih.
Presiden dan Ketua Eksekutif Kumpulan, Ahmad Zulqarnain Onn berkata, biasiswa ini memberi peluang kepada pelajar yang cemerlang dalam Sijil Peperiksaan Pelajaran Malaysia (SPM) untuk melanjutkan pengajian di universiti terkemuka di United Kingdom, Amerika Syarikat dan Australia.
“Saya mengucapkan tahniah kepada para penerima kerana mempunyai iltizam dan kesungguhan yang tinggi untuk melanjutkan pelajaran.
“Sebagai sebuah institusi yang diamanahkan dengan mandat sosial, PNB kekal konsisten memainkan peranan dalam pembangunan negara, dengan usaha pembangunan berterusan bagi melahirkan para pemimpin masa depan di Malaysia,” jelasnya melalui satu kenyataan hari ini.
Tambahnya, setelah menamatkan pengajian para pelajar ini akan berpeluang untuk turut sama menyertai PNB dalam usaha mencapai matlamat menjadi sebuah institusi pelaburan distinktif bertaraf dunia.
“Sejak program biasiswa diperkenalkan pada tahun 1996, PNB telah menyumbang sejumlah RM341 juta untuk menaja lebih daripada 5,000 anak muda Malaysia yang berkelayakan,” katanya.

Kesemua pelajar terlebih dahulu akan mengikuti pengajian program A-Level selama dua tahun di Kolej Yayasan UEM (KYUEM) sebelum meneruskan pengajian ke peringkat sarjana muda dalam pelbagai bidang berkaitan.
Antaranya dengan portfolio perniagaan PNB seperti perakaunan, kewangan, undang-undang, matematik, sains aktuari, sains komputer dan kejuruteraan.
Katanya lagi, program itu merupakan komponen utama dalam inisiatif pengurusan bakat dan tanggungjawab sosial korporat (CSR) yang dirancang untuk memberi faedah secara langsung dan bermakna kepada pihak berkepentingan syarikat serta untuk memenuhi keperluan masyarakat.
“Empat teras program CSR PNB adalah Pendidikan, Literasi Kewangan, Peningkatan Taraf Hidup Masyarakat dan Inisiatif Perkongsian Pengetahuan,” ujarnya.
Untuk maklumat lanjut tentang program biasiswa PNB, sila lawati https://bit.ly/PNBAR20BM dan juga Instagram, Facebook serta LinkedIn rasmi PNB. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan selamatkan ikan lumba-lumba baru melahirkan anak
Oleh NORLIDA AKMAR IDROS

3 September 2021, 7:26 pm
KUALA PERLIS – Seorang nelayan berjaya menyelamatkan seekor ikan lumba-lumba dewasa bersama anak yang baru dilahirkan di kawasan pantai berlumpur di Kuala Sungai Baru dekat sini hari ini.
Menurut Suhaimi Azizan, 42, dia dimaklumkan tentang penemuan haiwan itu oleh rakannya dan terus bergegas ke kawasan persisiran pantai tersebut kira-kira pukul 3.30 petang.
“Saya terus meredah lumpur melepasi paras lutut sejauh kira-kira 300 meter sebelum mendapati terdapat dua ekor ikan lumba-lumba yang terperangkap akibat air surut.
“Ikan lumba-lumba itu dianggarkan seberat 200 kilogram (kg) manakala anaknya yang masih bertali pusat pula dianggarkan seberat 20 kg,” katanya ketika dihubungi di sini hari ini.
Katanya, dia kemudian bertindak menolak ikan lumba-lumba dewasa itu ke dalam kawasan air laut lebih dalam sejauh kira-kira 50 meter diikuti anaknya yang mengambil masa kira-kira 20 minit.
“Ikan lumba-lumba dewasa itu terus berenang ke tengah laut sebaik sahaja saya selesai menolak anaknya keluar dari kawasan berlumpur,” ujarnya.

Tambahnya, dia percaya dua ekor ikan lumba-lumba itu boleh mati sekiranya terperangkap dalam tempoh masa lama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjaga zoo tergaman lihat kucing terbesar dunia
Oleh KOSMO!

3 September 2021, 6:58 pm
COLUMBIA, CAROLINA SELATAN – Seekor liger  (kacukan singa dan harimau)  bernama Hercules yang  diiktiraf sebagai kucing terbesar dunia oleh buku rekod Guinness Book of Records,  dirakam bersiar-siar bersama seorang penjaga zoo yang terkejut melihat saiznya, lapor akhbar Daily Star semalam.
Jay Brewer yang merupakan pemilik The Reptile Zoo bertemu Hercules ketika dia melawat Safari Myrtle Beach di Carolina Selatan dan berpeluang mendekati kucing besar itu.
Hercules yang memiliki berat 408 kilogram merupakan kacukan singa jantan dan harimau betina. Saiznya yang besar menjadikan Hercules diiktiraf spesies kucing paling besar oleh buku Guinness Book of Records sebanyak tiga kali.
Menerusi klip video yang dimuat naik Brewer dalam akaun Instagramnya, lelaki itu memperkenalkan Hercules dan dilihat mengagumi saiz haiwan tersebut.
“Ini merupakan seekor liger yang merupakan antara spesies kucing terbesar di dunia. Bukankah ini sesuatu yang mengagumkan?,” demikian kata Brewer yang berjalan dengan Hercules sambil ditemani penjaga haiwan itu, Kody Antle.
Antle berkata, salah faham terbesar yang berlaku adalah orang sering menyangka tiada singa di luar Afrika, namun hakikatnya terdapat banyak singa hidup di Benua Asia, khususnya di India.

Video tersebut mendapat lebih 180,000 tanda suka sejak dimuat naik pada 31 Ogos lalu dengan beratus-ratus netizen meninggalkan komen.
“Saya berasa kagum melihat betapa besarnya haiwan hibrid itu,” tulis seorang netizen.
“Besarnya kucing itu, saya cemburu kerana anda dapat memegangnya,” tulis seorang lagi netizen. – Agensi


Liek Hou waspada ancaman pemain muda Taiwan
Oleh MUHAMMAD RIDUAN MOHD HANAFIAH

3 September 2021, 7:41 pm
JAGUH badminton para negara, Cheah Liek Hou enggan terlalu selesa dengan tiga kemenangan berturut-turut di peringkat kumpulan, sebaliknya berwaspada untuk aksi separuh akhir Sukan Paralimpik Tokyo 2020 esok.
Liek Hou menepati ramalan apabila mengatasi pemain Jepun, Taiyo Imai dengan keputusan 21-19, 21-12 di Gimnasium Nasional Yoyogi hari ini sekali gus menjuarai Kumpulan B perseorangan lelaki kategori SU5.
Bagaimanapun, juara dunia enam kali itu mengakui, perlu berhati-hati apabila berdepan pemain Taiwan, Fang Jen-yu meskipun pernah menewaskan lawan berusia 22 tahun tersebut.
“Pada aksi separuh akhir, saya tidak boleh pandang rendah pemain muda Taiwan walaupun pernah menewaskannya di peringkat kumpulan.
“Saya akan bersiap sedia kerana mungkin dia akan menukar strategi. Jadi saya perlu berwaspada dengan ancaman daripada pemain Taiwan tersebut,” katanya.
Dalam dua perlawanan awal sebelum ini, Liek Hou menang 21-3, 21-2 ke atas Ahmed Eldakror dari Mesir 21-3, 21-2 sebelum menundukkan Fang Jen-yu 21-13, 21-9.

Sebagai rekod, Liek Hou adalah sandaran utama kontinjen negara untuk meraih pingat emas pada temasya sukan empat tahun sekali itu berdasarkan kejayaam menjuarai Kejohanan Badminton Para Antarabangsa Dubai dan Sepanyol sebelum ini. – K! ONLINE


Whatsapp tamatkan fungsi dalam model telefon lama
Oleh KOSMO!

3 September 2021, 7:30 pm
BANDAR RAYA NEW YORK – Syarikat media sosial gergasi, Facebook. Inc mengumumkan bahawa aplikasi mesej WhatsApp akan berhenti berfungsi bagi beberapa model telefon pintar lama dalam tempoh dua bulan lagi, lapor akhbar The Sun semalam.
Platform mesej itu akan memansuhkan sistem sokongan dalam beberapa model telefon pintar lama bermula 1 November ini sekali gus menyebabkan berjuta-juta pemilik tidak dapat menggunakan aplikasi tersebut jika tidak menukar telefon pintar mereka.
Sebanyak 43 model telefon pintar menggunakan sistem operasi Android dan Apple iOS tidak akan dapat menggunakan perkhidmatan pesanan sedia ada itu.
Model telefon pintar dengan sistem perisian Android 4.0.4 atau yang lebih lama akan menjadi tidak serasi, begitu juga iPhone dengan iOS 9 ke bawah.
Model-model telefon pintar yang terlibat adalah Samsung Galaxy S3 Mini, Trend II, Trend Lite, Core, Ace 2, LG Optimus F7, F5, L3 II Dual, F7 II, F5 II, Huawei Ascend Mate, Ascend D2
Apple iPhone bagi model SE, 6S dan 6S Plus.

Menurut WhatsApp, penghentian sokongan untuk telefon lama akan menjadikan aplikasi itu beroperasi dengan lebih selamat.
Perkhidmatan pesanan ini  kehilangan ramai  pengguna sejak tahun lalu kerana keraguan mengenai kawalan keselamatan yang berterusan terhadap syarat perkhidmatan baharunya.
WhatsApp secara tradisional terkenal dengan perkhidmatan pemesejan yang dirahsiakan tetapi perubahan dalam pengendalian data pengguna telah menimbulkan kontroversi bahawa ia menjual data pengguna untuk tujuan pemasaran. – Agensi


Juara di hati rakyat Malaysia tiba di KLIA
Oleh SUBKHI SUDARJI

3 September 2021, 7:41 pm
SEPANG – Pemenang pingat emas di hati rakyat Malaysia, Muhammad Ziyad Zolkefli selamat tiba di Lapangan Terbang Antarabangsa Kuala Lumpur (KLIA) Sepang, sebentar tadi.
Atlet kelahiran Kuala Lumpur itu tiba dengan menaiki pesawat MH9117 dari Narita, Jepun tiba kira-kira pukul 5.45 petang.
Turut sama pulang. Siti Noor Lasah Mohammad Ariffin (Para Olahraga) Chew Wei Lun (Boccia) dan Muhammad Nur Syaiful Zulkafli (Renang) serta empat orang jurulatih.
Kepulangan wira dan wirawati paralimpik negara itu disambut Menteri Belia dan Sukan, Datuk Seri Ahmad Faizal Azumu, Bekas Menteri Belia dan Sukan, Datuk Seri Reezal Merican Naina.
Ahmad Faizal berkata, rakyat Malaysia pastinya berasa bangga atas kesungguhan dan pengorbanan atlet para negara yang telah bersaing di Tokyo.
“Walaupun tidak berada dalam prospek pingat tetapi Wei Lun telah membawa pulang pingat perak bagi acara Boccia.

“Begitu juga bagi acara lontar peluru yang tidak dapat menghadiahkan pingat kepada negara kerana insiden yang berlaku namun pencapaian Ziyad adalah di luar jangkaan kerana beliau telah memecahkan rekod dunia dalam acara berkenaan,” katanya.
Tambahnya lagi, atlet para negara sebenarnya telah memberikan persaingan yang sengit dan terbaik dalam temasya sukan berprestij berkenaan.
“Anda semua tetap menjadi juara di hati Keluarga Malaysia,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Roziah Naib Canselor wanita pertama UiTM
Oleh ISKANDAR SHAH MOHAMED

3 September 2021, 5:43 pm
SHAH ALAM – Kemelut isu pelantikan Naib Canselor Universiti Teknologi Mara (UiTM) yang berlarutan hampir sebulan lalu berakhir apabila Prof. Dr. Roziah Mohd. Janor secara rasmi dilantik, hari ini.
Perkara itu disahkan Menteri Pengajian Tinggi, Datuk Seri Dr. Noraini Ahmad yang  menyerahkan surat pelantikan berkenaan hari ini sekaligus menjadikan Roziah menjadi wanita pertama memegang jawatan tertinggi itu.
Menurut Noraini, beliau percaya Roziah, 58, mampu menggalas tanggungjawab besar dalam universiti berkenaan.
“Visi UiTM menjadi sebuah universiti mega seterusnya memberi peluang luas kepada Bumiputera memperbaiki taraf hidup melalui pendidikan tinggi dalam semua bidang.
“Saya yakin beliau (Roziah) mampu meneruskan kesinambungan kecemerlangan kepimpinan UiTM,” katanya menerusi laman Facebook (FB) miliknya hari ini.
Beliau berkata, Roziah berkelayakan Ijazah Sarjana Muda dalam bidang Matematik dari The State University of New York @ New Paltz New York, Amerika Syarikat (AS).

“Beliau turut memiliki Ijazah Sarjana dalam bidang sama dari West Virginia University, AS selain memperoleh Doktor Falsafah (PhD) dalam bidang Statistik pada 2003 dari Universiti Kebangsaan Malaysia (UKM),” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929